পার্টি অল নাইট
এ বছর বলিউড সম্ভবত সবচেয়ে বেশি সংখ্যক পার্টি সং উপহার দিয়েছে। কমবেশি সবক’টা ছবিতেই মেলোডির চেয়ে ফুট ট্যাপিং নাম্বার্‌স বেশি ছিল। ফলে বর্ষবরণের রাতের পার্টি জমে ক্ষীর হতে বাধ্য। আর ডিজে’দের তো পোয়াবারো! কোনও বিয়েবাড়িতে ক্যাটরিনার ‘কালা চশমা’ কিংবা পার্টিতে আলিয়ার ‘লড়কি বিউটিফুল..’ ফ্যাশন ফলো করলে কিন্তু আপনিও হিট!
সুর নরম
জগঝম্প গান যাঁদের না-পসন্দ, তাঁরা যাতে মেলোডিতে ভাসতে পারেন সে ব্যবস্থাও রয়েছে। এ বছরই এসেছে ‘এক কুড়ি’ (উড়তা পঞ্জাব), ‘দরিয়া’ (বার বার দেখো), ‘চন্না মেরেয়া’ (অ্যায় দিল হ্যায় মুশকিল), ‘বেসবরিয়াঁ’ (এম এস ধোনি), ‘সোচ না সকে’ (এয়ারলিফ্‌ট) ইত্যাদি। অরিজিত্ সিংহ, আরমান মালিক, অমিত ত্রিবেদীরা কি আর এমনি এমনি হিট!
বাদশাহী রাজ
এ বছরের প্লে চার্ট মোটামুটিভাবে র‌্যাপার বাদশারই দখলে। হানি সিংহকে ব্যাকফুটে ফেলে যিনি ইতিমধ্যেই বলিউডের র‌্যাপ কিংগের আসনটা 
দখল করে ফেলেছেন। ‘কালা চশমা’, ‘কর গয়ি ছুল’, ‘বোলো হর হর’, ‘বেবি কো বেস পসন্দ হ্যায়’, ‘দ্য ব্রেকআপ সং’— সবক’টাতেই নিজের জাদু দেখিয়েছেন বাদশা।
ইয়েস্টার্ডে ওয়ান্স মোর
পুরনো গানকে নতুন মোড়কে ফিরিয়ে আনার ট্রেন্ডটাও এ বছর সবচেয়ে বেশি। ইতিমধ্যেই ‘হাম্মা সং’ (ওকে জানু) বা ‘লায়লা ও লায়লা’ (রইস) ডান্স নাম্বার হিসেবে হট ফেভারিট। স্লো নাম্বারের মধ্যে ‘অ্যায় জিন্দেগি’ বা ‘লগ যা গলে’ মন ছুঁয়ে গিয়েছে নতুন করে। কৃতিত্বটা বলিউডকে দিতেই হচ্ছে অতএব।
দশে দশ
১। কালা চশমা (বার বার দেখো)
২।  কর গয়ি চুল (কপূর অ্যান্ড সন্‌স)
৩।  উড়তা পঞ্জাব (টাইট্‌ল ট্র্যাক)
৪।  চন্না মেরেয়া (অ্যায় দিল হ্যায় মুশকিল)
৫।  দ্য ব্রেকআপ সং (অ্যায় দিল হ্যায় মুশকিল)
৬।  বেবি কো বেস পসন্দ হ্যায় (সুলতান)
৭।  বুলেয়া (অ্যায় দিল হ্যায় মুশকিল)
৮।  বোলো হর হর (শিবায়)
৯।  জগ ঘুমেয়া (সুলতান)
১০। জাবরা ফ্যান (ফ্যান)